Document ID: 32004R0016

32004R0016
L 004/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 16/2004 НА КОМИСИЯТА
от 6 януари 2004 година
за прилагането на Регламент (ЕО) № 1177/2003 на Европейския парламент и на Съвета относно статистическите данни на Общността за доходите и условията на живот (EU-SILC) във връзка със списъка на целевите вторични променливи, отнасящи се до „междугенерационното наследяване на бедността“
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1177/2003 на Европейския парламент и на Съвета от 16 юни 2003 г. относно статистическите данни на Общността за доходите и условията на живот (EU-SILC) (1), и по-специално член 15, параграф 2, буква e) от него,
като има предвид, че:
(1)
Регламент (ЕО) № 1177/2003 въведе обща рамка за системното изготвяне на статистическите данни на Общността за доходите и условията на живот, обхващащи съпоставими и своевременни данни от моментното състояние и данни от повторени във времето изследвания и относно равнището и състава на бедност и социалната изолация на национално равнище и на равнището на Европейския съюз.
(2)
В съответствие с член 15, параграф 2, буква e) от Регламент (ЕО) № 1177/2003 необходими са мерки за изпълнение относно списъка на целевите вторични области и променливи, които се включват всяка година в компонента на данните от моментното състояние на EU-SILC. За 2005 г., трябва да се дефинира списъкът на целевите вторични променливи, включени в модула „Междугенерационно наследяване на бедността“ (особено за образованието и професионалната подготовка на родителите, като ключови области на влияние върху социалната изолация, оказващи въздействие върху риска от бедност в зряла възраст), включително спецификация на кодовете на променливите и дефинициите.
(3)
Мерките, предвидени в настоящия регламент, са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
Списъкът на вторичните целеви променливи, кодовете на променливите и дефинициите за Модул 2005, отнасящ се до „Междугенерационното наследяване на бедността“, които трябва да бъдат включени в компонента на моментното състояние на статистическите данни на Общността за дохода и условията на живот (EU-SILC) са, както е предвидено в приложението.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 януари 2004 година.

Labels: 0
19